**Varhaiset korkeakulttuurit** olivat ihmisyhteisöjä, johon kehittyi muita monimutkaisempi yhteiskuntajärjestelmä jo varhain, neoliittisen kauden alussa. Niille on yhteistä kaupunkimaisen asutuksen syntyminen, mutta niistä voidaan tunnistaa seitsemän muutakin yleistä piirrettä: järjestäytynyt hallinto, monimutkainen uskonto, eriytyneitä ammatteja, yhteiskuntaluokkia, taidetta ja arkkitehtuuria, julkisia laitoksia ja kirjoitusjärjestelmä. Varhaisin korkeakulttuuri syntyi Etelä-Mesopotamiassa Sumerissa, nykyisessä Etelä-Irakissa noin 3500 eaa. missä alettiin käyttää kuvakirjoitusta. Muita tunnettuja varhaisia korkeakulttuureja ovat faaraoiden Egypti, Indus-kulttuuri, Kiina sekä Amerikan mantereella Perun ja Mesoamerikan intiaanikulttuurit. 

Varhaisen korkeakulttuurin tuntomerkkejä ovat esimerkiksi

* Kaupunki kaupan ja vallan keskus
* Yhteiskuntaluokat, esimerkiksi kuningas, papisto, sotilaat, virkamiehet, talonpojat, orjat
* Kirjoitustaito viestinnässä
* Järjestäytynyt yhtenäinen uskonto
* Ammatillinen eriytyminen, tehtävien mukainen työnjako

Varhaisia korkeakulttuureja
---------------------------

Mesopotamiassa, nykyisen Etelä-Irakin alueella oli Sumerin kulttuuri n. 3500–2000 eaa. Sitä edeltsivät Ubaidin kulttuuri ja Hassuna-, Halaf- ja Samarra-kulttuuri. Sumer-kulttuuria seurasivat myös Elamin (Iran n. 3000–570 eaa.), Akkadin (Keski-Irak n. 2500–2200 eaa.), Assyrian (n. 2000–700 eaa.) ja Babylonian kulttuurit (n. 1800–500 eaa.). Egyptissä oli ensin Naqada-kulttuuri noin 3600–3000 eaa. ja myöhemmin muinainen Egypti dynastioineen noin 3100–539 eaa.

Intiassa oli ensin esiharappalaiset kulttuurit noin 3500 eaa. ja myöhemmin Indusjoen laaksossa oli Indus-kulttuuri eli Harappan kulttuuri n. 2500–1800 eaa..

Kiinassa oli varhain Erlitoun kulttuuri, johon kuuluivat Xia-dynastia n. 2200–1700 eaa. ja Shang-dynastia n. 1700–1050 eaa.. Erlitoun seuraajia olivat Zhou-dynastia n. 1040–221 eaa. ja Han-dynastia n. 206 eaa.–220 jaa.

Keski-Andien varhaisimpia korkeakulttureja olivat inkoja edeltävät kulttuurit, joihin kuuluivat Caral-kulttuuri (n. 3000–2800 eaa.), Moche-kulttuuri ja Nazca-kulttuuri.

Mesoamerikan eli Keski-Amerikan varhaisimpia suuria korkeakulttuureja olivat olmeekkien, zapoteekkien ja mayojen kulttuurit.

Katso myös
----------

* Hedelmällinen puolikuu
* Muinainen Lähi-itä
* Neoliittinen vallankumous
* Päällikkökunta

Lähteet
-------

### Kirjallisuutta

* Marvin Harris: "Muinaisvaltioiden synty", *Kulttuurien synty*, s. 87. Suomentanut Kai Kaila. Kirjayhtymä, 1982. ISBN 951-26-2183-5.
* Jared Diamond: *Tykit, taudit ja teräs*. Suomentanut Kimmo Pietiläinen. Helsinki: Terra cognita, 2003. ISBN 952-5202-56-9 (nid.).
* Brian Fagan: *Pitkä kesä*. Suomentanut Osmo Saarinen. Helsinki: Ajatus-kirjat, 2008. ISBN 978-951-20-7595-9 (sid.).

### Viitteet

1. ↑  Characteristics of Ancient Civilizations *about.com*.  Arkistoitu 20.1.2013. Viitattu 27.1.2013.
2. ↑  Basic Features That Define Civilization Canton District School NY. Viitattu 27.1.2013. [vanhentunut linkki]
3. ↑  Sumer, Akkad, Babylon and Assyria *Ancient Mesopotamia*. Viitattu 7.12.2014. (englanniksi)
4. 1 2 3 4 5  Bodo Harenberg: Gummeruksen suuri maailmanhistoria osa 1. Atena kustannus Oy 1988. ISBN 951-20-3262-7, koko sarja ISBN 951-20-3080-2, s. 32.
5. ↑  Time Line of The Ancient Near East  1979. Anavian Gallery. Viitattu 8.12.2014. (englanniksi)[vanhentunut linkki]
6. ↑  How Indus towns developed The British Museum. Viitattu 7.12.2014. (englanniksi)
7. ↑  Indus Valley Civilisation CulturalIndia.net. Viitattu 7.12.2014. (englanniksi)
8. ↑  Kaikki taivaan alla *Maatiedosto Kiina, historia*. Suomen Suurlähetystö, Peking, Suomen pääkonsulaatti Sanghai. Viitattu 7.12.2014.
9. ↑  Caral: the oldest town in the New World  8.3.2002. Frontier Magazine.  (englanniksi)
10. ↑  James Q Jacobs: Prehistory of Andean People  1998. Andes Web Ring Bibliography. Viitattu 7.12.2014. (englanniksi)
11. ↑  Sebastian Roeling: Ancient Maya *www.Mayaweb.nl*.  16.1.2010. Viitattu 7.12.2014. (englanniksi)